IEA eggjar Norra til at framleiða meiri olju og gass «Norra eigur at halda fram við politikki sínum at gagnnýta olju- og gasstilfeingið, bæði tí olju- og gassøkið hevur stóran búskaparligan týdning, framleitt verður við lutfalsliga lágum útlátum, og tí hon hevur týdning fyri veitingartrygdina hjá Evropa ", stendur í nýggjastu IEA-metingini av norska orkupolitikkinum. IEA sigur seg stúra fyri, at heimurin kann gerast bundin av olju og gassi úr óstøðugum londum í Miðeystri. Orkustovnurin vísir á, at tørvur er á 70 miljónir tunnum av olju hvønn einasta dag. –Hvaðani skal henda oljan koma? Minka íløgurnar í OECD-londunum, fer stórur partur av framtíðar oljuni at koma úr Miðeystri. Hetta fær avleiðingar fyri orkutrygdina. Tí heita vit á lond sum Norra, Brasil, Meksiko, Kanada og USA um at økja sína framleiðslu, sigur varastjórin í IEA, Paul Simons. Norski olju- og orkumálaráðharrin Terje Søviknes heldur, at metingin hjá IEA er eitt týdningarmikið íkast í orðaskiftinum um oljuútvinning í norði. MYND: HÅKON MOSVOLD LARSEN/NTB SCANPIX Stórt tilfeingi Fjórða ella fimtahvørt ár viðger altjóða orkustovnurin IEA orkupolitikkin hjá limalondunum. Í nýggjastu eftirmetingini av norska orkupolitikkinum vísir orkustovnurin á, at Norra er eitt stórveldi í orkuhøpi og ein rættiliga stórur útflytari av olju og gassi, men eisini týdningarmikil sum útflytari av reinari vatnorku. Í frágreiðingini vísir IEA á, at stórt orkutilfeingi framvegis er eftir í norsku undirgrundini. Bert ein triðingur av gassinum og helmingurin av ávístu oljunøgdini eru tikin upp. Hóast heimurin sum heild noyðist at avmarka CO2-útlát síni munandi, er framvegis tørvur á meiri olju og gassi. Og her hevur Norra ein týdningarmiklan leiklut, stendur í frágreiðingini. Nýggj øki IEA vísir eisini á, at tilfeingið í Norðsjónum ikki verður nógmikið í framtíðini, og at oljuídnaðurin eigur at fáa atgongd til nýggj øki. –Hetta er ein týdningarmikil boðskapur í norska orðaskiftinum um oljuútvinning í norði og í Barentshavinum. Stjórnin er til reiðar at tilluta nýggj øki í Barentshavinum til olju- og gassfeløgini, sigur Terje Søviknes, olju- og orkumálaráðharri. Greenpeace heldur, at IEA letur eyguni aftur fyri, at vit standa mitt í eini orkukollvelting við varandi orkukeldum og heldur, at metingin hjá orkustovninum av framtíðar brúki av fossilari orku, er skeiv. –Rætt og slætt tí at varandi orka bæði er bíligari og burðardyggari, sigur politiski ráðgevin hjá Greenpeace Noreg, Halvard Raavand. Hann stúrir fyri, at Terje Søviknes olju- og orkumálaráharri og partar av politiska Norra lesur frágreiðingina hjá IEA sum hin grábeinti lesur Bíbliuna. –Heiminum tørvar meiri varandi orku, og ikki meira fossila orku, sigur Halvard Raavand.